SANParke betreur kapingspoging naby wildtuin  Só lyk die gesin se motor nadat die verdagtes skote op hulle afgevuur het. (Foto: Facebook) SANParke het besoekers aangeraai om ekstra waaksaam te wees wanneer hulle deur misdaadbrandpunte buite die land se nasionale parke reis, aangesien die risiko van opportunistiese misdaad groter is in sulke gebiede. Dit kom nadat kapers Maandag verskeie skote op ŉ ma van Pretoria en haar twee kinders in hul gesinsmotor naby die Krugerwildtuin afgevuur het. Dumisani Dlamini, waarnemende uitvoerende hoof van SANParke, het gesê die betreurenswaardige voorval behels ŉ gesin wat broodnodige toerisme-inkomste na die Mpumalanga-provinsie gebring het. “Ons het met ons kollegas in die provinsiale veiligheidsgroepering gekommunikeer om alle roetes wat na die Krugerwildtuin lei deur gereelde patrollies en sigbare polisiëring te beveilig. Die Suid-Afrikaanse Polisiediens (SAPD) het ŉ soektog na die verdagtes van stapel gestuur. “Ons doen ŉ beroep op verantwoordelike lede van die gemeenskap om aktief betrokke te wees in die beskerming van toeriste wat die provinsie besoek, aangesien toerisme die sleutel is tot die bevordering van landelike ekonomiese aktiwiteite. Ons wens die gesin sterkte toe en ŉ spoedige herstel aan hul dogter,” het Dlamini afgesluit. Melani de Beer (39) en haar kinders het vroeër die week die wildtuin by die Numbi-hek verlaat nadat hulle in Pretoriuskop gekamp het. Die gesin was op pad huis toe. Op die R538 by Mganduzweni Trust het sy spoed verminder weens spoedhobbels in die pad. Vermeende kapers het op die gesin se motor losgebrand en vermoedelik tussen 12 en 15 skote op die motor afgevuur. De Beer se 14-jarige dogter wat in die passasiersitplek gesit het, is in die proses in haar been gewond en moes sedertdien ŉ operasie ondergaan. Dié skote het onder meer ’n buiteband, die ruit waar De Beer se dogter gesit het en die motor se enjinkap getref. Sy het eindelik op die Witrivierpad, sowat agt kilometer verder, stilgehou. ’n Motoris wat die skietvoorval sien gebeur het, het die gesin agtervolg en by hulle stilgehou om hulp te verleen. Die man het die buiteband omgeruil terwyl die polisie ontbied is. “Ek was baie dankbaar,” vertel De Beer nou. Haar dogter is later met ’n ambulans na ’n private hospitaal in Mbombela (Nelspruit) geneem vir mediese behandeling. De Beer vertel dat die koeël haar dogter se bobeen binnegedring en weer verlaat het. Haar dogter het Dinsdagmiddag ŉ operasie ondergaan sodat die wond skoongemaak kon word. Sy het intussen infeksie opgedoen en sal na verwagting later die week weer teater toe moet gaan. “Dit is ŉ baie traumatiese ding. Jy besef nie wat aangaan nie. Ons het baie om te verwerk. Die Here het ons veilig gehou,” het De Beer gesê.